
Dylunio a chynnal astudiaeth ymchwil ar raddfa fach, a gwerthuso'n feirniadol effaith offer ymchwil a ddewiswyd, a’r data, ar y dysgwr ac ar eich ymarfer proffesiynol.

Pwrpas yr aseiniad hwn yw ymchwilio i sut y mae athrawon a disgyblion yn gweld maes penodol o AaGD (Asesu ar Gyfer Dysgu) yn yr ystafell ddosbarth. Bydd yr aseiniad hwn yn canolbwyntio ar farn dysgwyr ar elfen o AaGD gyda chanfyddiadau a fydd yn dangos pam bod y strategaeth hon yn effeithiol a beth y gellir ei wella. Mae Steele (2019) yn darparu diffiniad o AaGD sy'n dweud bod AaGD yn ddull a ddefnyddir wrth addysgu sy'n creu adborth y gall y dysgwyr eu defnyddio i wella eu perfformiad yn yr ystafell ddosbarth. (Steele, 2019) Mae Steele yn parhau drwy ddweud bod AaGD yn rhoi mwy o reolaeth i fyfyrwyr dros eu dysgu a all arwain at lefelau o gymhelliant uwch yn yr ystafell ddosbarth a fydd yn gwella eu perfformiad. Mae pwysigrwydd AaGD yn cael ei amlygu yng Nghwricwlwm Cymru (2022) gan ei fod wedi'i gynnwys yn y 12 Egwyddor Addysgegol. Crëwyd y 12 Egwyddor Addysgegol gan Donaldson i sicrhau y byddai addysgeg dda yn cael ei cwrdd drwy ddilyn yr egwyddorion hyn. (Impact Wales, 2022) Mae Impact Wales yn parhau i drafod pwysigrwydd yr egwyddorion drwy ddweud eu bod yn gynigion sydd yn sylfaen i'r dull addysgu. Un o brif elfennau AaGD yw ei fod yn caniatáu i'r staff dderbyn adborth yn syth gan y dysgwyr. Mae Education Endowment Foundation (2021) yn trafod pwysigrwydd adborth yn yr ystafell ddosbarth. Maen nhw'n credu pan wneir adborth yn effeithiol yn caniatáu cau'r bwlch rhwng ble mae disgybl gyda'u cynnydd a ble mae'r athro eisiau iddyn nhw fod. (Education Endowment Foundation, 2021) 
Mae'r ymchwil hwn yn cynnwys gwerthusiad o elfen benodol o Asesu ar Gyfer Dysgu a chredais yr elfen AaGD oedd yn mynd i gynhyrchu'r ymchwil mwyaf effeithiol oedd rhannu Meini Prawf Llwyddiant. O ganlyniad, y cwestiwn ymchwil y penderfynais ei ddefnyddio oedd 'Beth yw barn Disgyblion Blwyddyn 6 am rannu Meini Prawf Llwyddiant fel strategaeth Asesu ar Gyfer Dysgu?' Mae Diffiniad rhannu Meini Prawf Llwyddiant gan Twinkl (2022) yn dweud bod Meini Prawf Llwyddiant yn set o nodweddion y mae'r athro am i'r disgybl eu cynnwys yn eu gwaith. Mae hefyd yn caniatáu i fyfyrwyr feddwl sut maen nhw'n strwythuro eu gwaith a all arwain at ansawdd gwaith uwch a gynhyrchir. (Twinkl, 2022) Credaf y bydd yr ymchwil hwn yn dangos bod y disgyblion o'r farn bod rhannu Meini Prawf Llwyddiant yn effeithiol gan ei fod yno i'w harwain gyda'u gwaith a'i strwythuro mewn ffordd y mae'r athro'n fodlon ag ef. Ar gyfer yr ymchwil hwn byddaf yn defnyddio'r 'Agwedd Mosaig'. Yn ôl Brown (2015) dyma pryd mae ymchwilydd yn casglu data trwy ystod eang o ffactorau sy'n gallu bod yn greadigol cyn belled â'i bod yn addas i'r disgyblion sy'n cymryd rhan yn yr ymchwil. (Brown, 2015) Yr offer ymchwil y byddaf yn eu defnyddio i gynnal fy ngwaith ymchwil i ddisgyblion Blwyddyn 6 fydd holiaduron a chyfweliadau lled- strwythuredig.
Mae'r astudiaeth hon yn trafod ac yn canolbwyntio ar rannu Meini Prawf Llwyddiant, sut mae'n effeithiol yn yr ystafell ddosbarth a pha farn sydd gan ddisgyblion blwyddyn 6 o'r elfen hon o AaGD. Ym myd addysg, mae'r term asesiad yn cael ei ddefnyddio i ddisgrifio amrywiaeth o offer y mae athrawon yn eu defnyddio i fesur a dogfennu cynnydd academaidd y disgyblion.  (Great Schools Partnership, 2015) Mae Prifysgol Greenwich (2022) yn trafod y gwahanol fath o asesiad megis ffurfiannol a chyfansymiol. Asesiad ffurfiannol yw canolbwynt yr aseiniad hwn gan ei fod yn cynnwys strategaethau AaGD. Mae asesiad ffurfiannol yn cynnwys adborth cyson i'r staff addysgu a'r myfyrwyr, sy'n golygu bod cryfderau a gwendidau myfyrwyr yn cael eu nodi'n fwy rheolaidd. (Prifysgol Greenwich, 2022) Yn wahanol i hyn mae asesiad cyfansymiol sy'n cynnwys profion ar ddiwedd unedau megis profion y cwricwlwm cenedlaethol i asesu gwybodaeth y myfyrwyr am y gwaith y maent wedi'i wneud dros y flwyddyn. (NFER, 2022) Mae 4 elfen o fewn Asesu ar Gyfer Dysgu sef,  cwestiynu, asesu cyfoedion, hunan-asesu a rhannu Meini Prawf Llwyddiant sy'n ganolbwynt i'r ymchwil hwn. Mae AaGD yn helpu dealltwriaeth a llwyddiant yn yr ystafell ddosbarth wrth i John Hattie (2011) ddisgrifio AaGD fel 'mwy gweladwy'. Mae Hattie'n awgrymu, drwy ddefnyddio strategaethau AaGD yn yr ystafell ddosbarth mae'n rhoi dealltwriaeth i'r disgyblion o'r hyn y dylid ei gynnwys i lwyddo mewn tasg benodol a sut y gallant wella eu gwaith i gyrraedd lefel uchel. (Cambridge Assessment International Education, 2011) Mae William yn trafod yn ei lyfr 'Embedded Formative Asessment' (2017) y byddai defnyddio asesiad ffurfiannol yn yr ystafell ddosbarth yn cynyddu cyflawniad myfyrwyr o 50 i 70 y cant. Mae William hefyd yn trafod y gwahanol ffyrdd y mae pobl yn gweld asesiad ffurfiannol fel Cowie a Bell (1999) yn diffinio AaGD fel proses a ddefnyddir i wella'r dysgu yn yr ystafell ddosbarth. Ar y llaw arall mae addysgwyr eraill fel Kahl (2005) yn disgrifio asesiad ffurfiannol fel offeryn a ddefnyddir gan athrawon i fesur dealltwriaeth myfyrwyr o bwnc penodol. (William, 2017, t. 38-40) 
Yn fwy penodol, elfen AaGD a fydd yn ganolbwynt i'r ymchwil hon yw rhannu Meini Prawf Llwyddiant (M.P.Ll) yn yr ystafell ddosbarth. Dangosodd ymchwil a gynhaliwyd gan Crichton a McDaid (2016) er bod Meini Prawf Llwyddiant yn cael ei ystyried yn ddefnyddiol anaml y cafodd ei drafod yn yr ystafell ddosbarth. Trafododd athrawon eu bod yn gwerthfawrogi'r defnydd o M.P.Ll yn yr ystafell ddosbarth ond yn ystod yr ymchwil rhannodd eu rhwystredigaeth ar sut mae'n cael ei weithredu. (Crichton, McDaid, 2016) Mae Fisher (2019) yn canolbwyntio ar M.P.Ll yn ei lyfr ‘The Teacher Clarity Playbook’. Mae'r dystiolaeth yn drawiadol o ba mor effeithiol y gall rhannu M.P.Ll yn yr ystafell ddosbarth fod fel Hattie a Donoghue (2016) wedi ymchwilio i 3,300 o astudiaethau a oedd yn gysylltiedig â Meini Prawf Llwyddiant gyda maint effeithiolrwydd o 0.54. Gwnaeth yr ymchwil hon yn glir i Hattie a Donoghue fod yn well gan fyfyrwyr wybod sut mae llwyddiant yn edrych. O ganlyniad i ddisgyblion yn deall yr offer y mae angen iddynt lwyddo drwy ddefnyddio'r M.P.Ll maent yn fwy tebygol o osod nodau a chael dealltwriaeth ehangach o sut i farnu'r cynnydd y maent yn ei wneud yn y dosbarth. (Fisher et al., 2019, t. 16) Y syniad o rannu M.P.Ll yn yr ystafell ddosbarth yw bod y disgyblion yn ymwybodol o'r hyn sydd angen iddynt ei gynnwys yn eu gwaith i lwyddo. Ni fydd llawer o ddisgyblion yn ymwybodol o'r hyn i'w gynnwys yn eu gwaith heb ddefnyddio M.P.Ll  wrth iddo arwain y disgyblion i'r cyfeiriad cywir. (STEM, 2010) 
Mae llawer o fanteision i rannu M.P.Ll yn yr ystafell ddosbarth, RSC Education (2020) yn trafod rhai o'r rhain. Yn gyntaf, mae M.P.Ll yn caniatáu i'r disgyblion wirio'n rheolaidd eu bod ar y trywydd cywir drwy edrych ar yr M.P.Ll yn ystod tasgau. Mae hyn yn hynod effeithiol gan y gall ganiatáu i'r disgyblion weithio'n fwy annibynnol gan eu bod yn gwirio'r M.P.Ll yn rheolaidd er mwyn sicrhau eu bod yn cynnwys y pethau priodol yn eu gwaith i lwyddo.   (RSC Education, 2020) Byddai Freibrun (2021) yn cytuno â hyn wrth iddynt drafod bod rhannu M.P.Ll yn caniatáu i ddisgyblion gymryd perchnogaeth o'u dysgu eu hunain sy'n hynod bwysig i ganiatáu i'r disgyblion weithio'n annibynnol . O ganlyniad i'r strategaeth AaGD hon gynnwys elfennau o ddysgu arweiniol disgyblion mae'n cynyddu cymhelliant mewnol disgyblion sy'n eu gwneud yn fwy tebygol o lwyddo. (Freibrun, 2021) Er bod llawer o fanteision i ddefnyddio M.P.Ll yn yr ystafell ddosbarth mae yna rai anfanteision o hyd sy'n gysylltiedig â'r pwnc hwn. Mae Didau (2015) yn anghytuno â defnyddio Meini Prawf Llwyddiant yn yr ystafell ddosbarth gan y gall ruthro neu gyfyngu ar amser disgyblion o fod yn ddryslyd a pheidio â deall tasg sy'n golygu nad ydyn nhw'n dysgu'n iawn. Mae Didau yn credu nad yw dysgu'n dilyn trywydd syml sy'n awgrymu y gall rhannu M.P.Ll wneud mwy o niwed na da. (Didau, 2015) 
Prif nod yr ymchwil hwn oedd derbyn barn disgyblion Blwyddyn 6 am y defnydd o rannu M.P.Ll yn yr ystafell ddosbarth. Yr offer ymchwil a gafodd eu defnyddio yn ystod y diwrnod ymchwil oedd cyfweliadau a holiadur. Dilynodd yr astudiaeth hon ddull Mosaig sy'n ddull aml-ddull o gynnal ymchwil gyda phlant. Clark (2005) sy'n trafod y dull hwn drwy ddweud iddo gael ei ddatblygu mewn astudiaeth ymchwil i gynnwys 'llais y plentyn'. Defnyddiwyd y dull Mosaig gan ymarferwyr blynyddoedd cynnar sy'n dangos y cysylltiad rhwng ymchwil ac addysgu gan fod y dull hwn wedi'i ddatblygu'n wreiddiol yng nghyd-destun ymchwil yn unig. (Clark, 2005) Mae adroddiad gan Estyn (2018) yn trafod pwysigrwydd llais disgyblion mewn addysg ac mae'n hanfodol bod disgyblion yn teimlo bod ganddyn nhw lais sydd yn bwysig. Os ydy'r disgyblion yn credu bod eu barn yn bwysig ac yn gallu gwneud gwahaniaeth, fe fyddan nhw'n fwy tebygol o gymryd rhan mewn trafodaethau. Mae hyn yn cysylltu â'r dull Mosaig gan ei fod yn rhoi llais i'r disgyblion a chyfle i wneud gwahaniaeth gyda'u barn.  (Estyn, 2020)
Mantais defnyddio'r ddau ddull o ymchwil sef cyfweliadau a holiaduron yw ei fod yn darparu data meintiol ac ansoddol. Mae data meintiol yn wybodaeth y gellir ei chyfrif neu ei fesur, tra bod data ansoddol yn wybodaeth sy'n cael ei fynegi trwy siarad yn lle cael ei gyfrif. (Stevens, 2023) Mae Osbaldeston (2021) yn credu, drwy ddefnyddio data ansoddol a meintiol, ei fod yn rhoi darlun cyfannol i'r ymchwilydd. Mae hyn yn golygu y gall yr ymchwilydd gael dealltwriaeth o ragdybiaeth tra'n lledu'r ffiniau i gael eich data ansoddol a meintiol. (Osbaldeston, 2021) Sgwrs ffurfiol rhwng cyfwelydd a'r person sy'n cael ei gyfweld , yw cyfweliad. Mae'r cyfwelydd yn gofyn cwestiynau i chwilio am atebion i'w casglu fel data ar gyfer yr ymchwil. (Purbey, 2021) Mae yna wahanol fathau o gyfweliadau y gellir eu defnyddio ar gyfer ymchwil megis cyfweliadau strwythuredig, cyfweliadau anstrwythuredig a chyfweliadau lled-strwythuredig.  (Indeed, 2023) Y dull cyfweliad a ddefnyddiwyd yn yr ymchwil hwn oedd cyfweliadau lled-strwythuredig. Yn ôl Kakilla (2021) mae'r math yma o gyfweliadau yn effeithiol iawn i gael sgwrs fanwl ac o ansawdd da gan fod awyrgylch ymlaciedig a rhyngweithiol lle gall yr atebwr roi eu barn yn rhydd. Yn ogystal, mae cyfweliadau lled-strwythuredig yn rhoi cyd-destun cyfoethocach ac mae'r ymchwil yn llawer haws ei brosesu sy'n golygu y gall y data a gesglir fod yn hynod effeithiol o'i gymharu â dulliau eraill o gyfweld. (Kakilla, 2021) Roedd y cyfweliad lled-strwythuredig hwn wyneb yn wyneb â disgyblion Blwyddyn 6 ac fe'i cynhaliwyd mewn ystafell dawel drws nesaf i'r dosbarth. Roedd y disgyblion mewn parau ar gyfer y cyfweliadau a chafodd tri pâr eu cyfweld. Wrth i'r disgyblion ateb y cwestiynau byddwn i'n ysgrifennu nodiadau ar yr hyn gafodd ei ddweud er mwyn sicrhau fy mod yn casglu data perthnasol a dibynadwy yn lle ysgrifennu'r atebion ar ôl y cyfweliad. Er bod cyfweliadau yn offeryn ymchwil effeithiol, mae yna rai anfanteision. Un anfantais y mae Gibson (2022) yn ei drafod yw y gall cyfweliadau cymryd llawer o amser a all arwain at wastraffu amser lle gellid gwneud pethau eraill. Hefyd mae trefnu'r cyfweliad yn y lle cyntaf yn gallu bod yn heriol gan fod angen dyddiad ac amser wedi ei gytuno er mwyn i'r cyfweliad gael ei gynnal ac mae'n gallu cymryd amser. (Gibson, 2022) 
Yr offeryn ymchwil arall a ddefnyddiwyd oedd holiaduron i ddisgyblion Blwyddyn 6 gwblhau am eu barn ar rannu M.P.Ll yn yr ystafell ddosbarth. Yn ôl Hassan (2022) mae holiadur yn offeryn ymchwil sy'n cael ei ddefnyddio i gasglu data drwy gynnwys set o gwestiynau er mwyn casglu gwybodaeth gan bobl. Gellir defnyddio cwestiynau agored lle gall y person ymestyn ar ei ateb neu defnyddio cwestiynau caeedig sy’n disgwyl ateb "ydw neu nac ydw" syml. (Hassan, 2022) Mae Imperial College London (2023) yn trafod y gall gwerth yr holiadur ddibynnu ar allu'r offeryn ymchwil hwn i ateb y cwestiwn ymchwil. (Imperial College London, 2023) Yn yr achos hwn roedd y data a gasglais yn anelu at ateb y cwestiwn 'Beth yw barn disgyblion Blwyddyn 6 am rannu Meini Prawf Llwyddiant fel strategaeth AaGD?'  Bydd yr holiaduron ar gyfer yr ymchwil hwn yn digwydd ar y 'Chromebooks' wrth ddefnyddio dolen a fydd yn eu cyfeirio at yr holiadur ar 'Microsoft Forms'. Y sampl oedd y dosbarth Blwyddyn 6 cyfan sef tua 30 o ddisgyblion. Mae Lambert (2019) yn trafod rhai manteision sy'n gysylltiedig â defnyddio holiaduron fel offeryn ymchwil. Mae holiaduron yn offeryn ymchwil delfrydol a all fod â chyfradd dychwelyd fawr sy'n golygu ei bod yn effeithiol i'w ddefnyddio ar gyfer casglu llawer o ddata. Hefyd mae holiaduron yn aml yn gweithio'n dda ar y cyd â chyfweliadau, sydd o ganlyniad yn caniatáu casglu'r data yn fanylach. Mae'r anhysbysrwydd y mae holiaduron yn ei gynnig yn hynod effeithiol gan y bydd myfyrwyr yn teimlo fel pe baent yn gallu ateb yn rhydd ac yn onest heb gael eu barnu ar sail eu barn. (Lambert, 2019, t. 20-21) Ar y llaw arall mae Denscombe (2014) yn cynnig gwrth-ddadl drwy drafod rhai o anfanteision holiaduron. Mae un anfantais yn cynnwys effeithiolrwydd y data yn dibynnu ar gymhelliant y disgyblion i dreulio amser yn cwblhau'r holiadur. Hefyd mae angen i ymchwilwyr fod yn ymwybodol bod rhai cwestiynau sy'n ymwneud â rhai pynciau yn gallu bod yn lletchwith i'w hateb, sy'n golygu y gall atebion fod yn anonest a'u gadael yn wag. (Denscombe, 2014, t.167-168) 
Yn ôl canllawiau BERA (2018) dylai pob ymchwilydd weithredu gyda pharch at unrhyw un sy'n cymryd rhan yn eu hymchwil. Dylai pob unigolyn gael ei drin yn deg, yn sensitif, rhyddid rhag rhagfarn a'r hawl i aros yn ddienw. (BERA, 2018) Cyn cynnal yr ymchwil rhaid cael caniatâd gwirfoddol ynghlwm â sicrhau bod y disgyblion yn fodlon cymryd rhan yn yr ymchwil yma. Mae hefyd yn hynod bwysig fod yr ymchwilydd yn ymwybodol bod yr unigolion yn gallu tynnu eu caniatâd yn ôl ar unrhyw adeg, hyd yn oed yn ystod yr ymchwil. (BERA, 2018) O ganlyniad i'r canllawiau BERA hyn sydd ar waith cwblhawyd ffurflen foeseg cyn i'r ymchwil digwydd (Gweler atodiad 1) a llythyr caniatâd (Gweler atoadiad 2) gael ei anfon i'r ysgol i sicrhau bod yr ymchwil hon yn foesegol. Hefyd bydd yr ysgol y cynhaliwyd yr ymchwil ynddi yn cael ei galw'n 'Ysgol A' i sicrhau bod canllawiau BERA yn cael eu dilyn a bod yr ysgol yn aros yn ddienw.
Nod y gwaith o gasglu'r data yma trwy'r gyfweliadau a'r holiadur oedd ateb y cwestiwn ymchwil 'Beth yw barn disgyblion Blwyddyn 6 am rannu Meini Prawf Llwyddiant fel strategaeth AaGD?' Cefais gymysgedd o ddata meintiol ac ansoddol yn fy ymchwil a roddodd amrywiaeth o ddata i mi. Yn gyntaf, hoffwn drafod canlyniadau pum cwestiwn cyfweliad a ofynnais i ddisgyblion Blwyddyn 6 yn Ysgol A. (Gweler atodiad 4) Defnyddiwyd cyfweliad trawsgrifiad er mwyn casglu'r data; (Gweler atodiad 5) defnyddiais rhain fel cofnod ysgrifenedig o'r hyn a ddywedwyd yn y cyfweliad. Gall trawsgrifiad y cyfweliad fod yn fanwl iawn trwy ysgrifennu pob gair i lawr neu gall fod yn drosolwg o'r prif bwyntiau a godwyd yn y cyfweliad sy'n fwy buddiol ar gyfer y data.  (Phillips, 2023) Y cwestiynau a ofynnwyd yn y cyfweliad oedd mwy o gwestiynau agored i ganiatáu i'r disgyblion ehangu ar eu hatebion. Mae Hyman a Sierra (2016) yn trafod manteision cwestiynau agored drwy ddweud ei fod yn caniatáu i'r ymatebwyr roi atebion creadigol. O ganlyniad i hyn gall ganiatáu cwestiynau dilynol a all arwain at gasglu data mwy effeithiol. (Hyman, Sierra, 2016) Roedd tebygrwydd rhwng y cyfweliadau a'r holiaduron gan fod y disgyblion yn credu mai Mathemateg oedd y pwnc mwyaf effeithiol wrth rannu Meini Prawf Llwyddiant. Mae adroddiad gan Ofsted (2021) yn esbonio hyn drwy ddweud bod atgoffa cyson o'r dulliau a'r cysyniadau Mathemategol yn helpu mwy o ddisgyblion i lwyddo mewn Mathemateg. O ganlyniad i hyn mae'r bwlch cyrhaeddiad mewn gwybodaeth am ddulliau Mathemategol sylfaenol wedi cau'n sylweddol. (Ofsted, 2021) Roedd y disgyblion yn credu bod rhannu M.P.Ll yn yr ystafell ddosbarth yn eu helpu i ddeall tasgau a "Mae'n dweud i ni beth i gynnwys felly pan ni'n dilyn y M.P.Ll ni'n gallu llwyddo". Mae hyn yn cysylltu â'r adolygiad llenyddiaeth wrth i ymchwil Hattie brofi, pan fydd disgyblion yn gwybod sut mae llwyddiant yn edrych ac maen nhw'n ymwybodol o'r offer sydd eu hangen maen nhw'n fwy tebygol o gael eu chymhelli i lwyddo. (Fisher et al., 2019, t. 16) Roedd cwestiwn 5 yn y cyfweliadau yn dangos ymatebion tebyg iawn gan bob un o'r plant gan eu bod yn credu bod rhannu M.P.Ll yn yr ystafell ddosbarth yn caniatáu iddyn nhw fod yn fwy annibynnol. Mae rhannu M.P.Ll yn caniatáu i ddisgyblion werthuso eu gwaith sy'n eu helpu i nodi ffyrdd y gallant wella a'r hyn sydd angen iddynt ei gynnwys yn eu gwaith. (CENTURY, 2021) Mae'r manteision sy'n dod o ganlyniad i ddysgu annibynnol yw well perfformiad academaidd, mwy o gymhelliant i lwyddo mewn tasgau a hunan ymwybyddiaeth i'r disgyblion wybod eu cyfyngiadau. (Meyer, 2008, t.1-2) 
Nawr hoffwn symud ymlaen i'r holiadur a lenwodd disgyblion Blwyddyn 6 yn garedig. Roedd yr holiadur yn cynnwys 9 cwestiwn (Gweler atodiad 3) a oedd yn gymysgedd o gwestiynau caeedig ac agored. Y nod oedd i bob disgybl ateb yr holiadur sef tua 30 o ddisgyblion ond dim ond 21 o ddisgyblion ymatebodd i'r holiadur. Mae'r data hwn yn gwbl dderbyniol gan fod canllawiau BERA yn dangos bod unrhyw atebwr yn gallu peidio â chymryd rhan yn yr ymchwil ac i dynnu caniatâd yn ôl ar unrhyw adeg. (BERA, 2018) Mae siart cylch o'r cwestiwn cyntaf (Gweler atodiad 6) yn dangos bod pob un o'r 21 o'r disgyblion yn hoffi derbyn Meini Prawf Llwyddiant sydd hefyd yn cysylltu â'r cyfweliadau a'r adolygiad llenyddiaeth. Mae damcaniaeth Vygotsky o sgaffaldio a gafodd ei ddiweddaru gan Wood a Bruner (1976) yn trafod y gellir tynnu'r gefnogaeth a roddir gan yr athro pan fo'n ddiangen. Yn yr achos hwn mae'r Meini Prawf Llwyddiant yn sgaffald i'r disgyblion a fydd o ganlyniad i'w ddefnyddio yn caniatáu iddynt gwblhau'r dasg benodol yn gywir. Mae'r broses sgaffaldio yn caniatáu i'r disgybl gyrraedd nod sydd y tu hwnt i'w gallu tra'n annibynnol. (Mcleod, 2023) Roedd cwestiwn 6 o'r holiadur yn dangos data roeddwn i'n ei ddisgwyl o ymchwil ac o'r cyfweliadau. Dengys y siart cylch (Gweler atodiad 7) fod 19 disgybl wedi dweud bod M.P.Ll yn eu helpu i weithio'n fwy annibynnol a dewisodd 2 ddisgybl "i ryw raddau". Mae hyn yn dangos bod yr un thema a barn yn cael ei chodi bod disgyblion Blwyddyn 6 yn credu bod rhannu M.P.Ll yn eu helpu i weithio'n fwy annibynnol. Barn Didau (2015) yw mai bwydlen wers yn unig yw M.P.Ll sy'n dweud wrth y disgyblion beth y dylent ei wybod a'i gynnwys yn eu gwaith.  Mae hyn yn dweud wrthym nad yw plant yn gweithio'n fwy annibynnol yn ôl Didau trwy ddilyn yr M.P.Ll ond maen nhw'n dynwared yn unig beth mae'r athro am iddyn nhw ei feistroli. (Didau, 2015) Y cwestiwn olaf y byddaf yn ei drafod yw "Sut gall y Meini Prawf Llwyddiant wella?" (Gweler atodiad 8) lle atebodd y mwyafrif "does dim angen gwella unrhywbeth" sy'n cysylltu â'r hyn atebodd y plant yn y cyfweliadau.  Atebodd 4 plentyn y bydden nhw'n hoffi mwy o fanylder wrth rannu M.P.Ll. Mae NCCA (2015) yn dweud bod rhannu M.P.Ll yn ceisio cyflawni anghenion pob disgybl wrth ddangos iddynt beth yw llwyddiant yn edrych fel a beth sydd ei angen i sicrhau llwyddiant mewn tasg benodol. Mae'r M.P.Ll yna i ddangos i'r disgyblion sut mae llwyddo ac iddyn nhw gydnabod pan maen nhw wedi llwyddo. (NCCA, 2015. t.5)
Nawr fy nod yw crynhoi'r data a'r canlyniadau a gefais yn ystod fy ymchwil. Pwrpas yr ymchwil hwn oedd ateb y cwestiwn 'Beth yw barn disgyblion Blwyddyn 6 am rannu Meini Prawf Llwyddiant fel strategaeth AaGD?' Roedd llawer o debygrwydd rhwng y cyfweliadau a'r holiadur o ran yr ymatebion a roddwyd. Dangosodd yr ymchwil hon fod y disgyblion yn hoffi derbyn M.P.Ll gan ei fod yn caniatáu iddynt weithio'n fwy annibynnol. Mae Ilich (2014) yn dweud bod M.P.Ll yn offeryn effeithiol i ddisgyblion gan ei fod yn eu helpu gyda'r broses ddysgu. Hefyd trwy wirio'r M.P.Ll yn gyson drwy gydol tasg mae'n caniatáu i ddisgyblion tracio eu cynnydd a'u gwerthuso. (Ilich, 2014) Cysylltiad rhwng fy adolygiad llenyddiaeth a data yw effeithiolrwydd M.P.Ll gan fod ymchwil Hattie a Donoghue (2016) yn dangos hyn. Yn yr un modd dangosodd yr holiadur fod rhannu M.P.Ll yn effeithiol gyda sgôr cyfartalog o 7.95 allan o 10. (Gweler atodiad 9) Y tro nesaf pe bawn i'n cynnal fy ymchwil fy hun eto byddwn o bosib yn defnyddio un o'r offer ymchwil i'r athrawon i gael barn wahanol a phroffesionol. Mae astudiaeth gan National Academies (2023) yn dangos, pan ddaw sawl barn ac astudiaethau i gasgliad tebyg gellir edrych ar y data fel un mwy dibynadwy ac mae'n rhoi mwy o ddyfnder i'r data. (National Academies, 2023) Mae fy nysgu proffesiynol wedi gwella wrth wneud yr ymchwil hon gan ei fod wedi dangos pwysigrwydd AaGD i mi yn yr ystafell ddosbarth yn enwedig rhannu M.P.Ll. Un o'r 'Safonau SAC' yw 'Asesu' sy'n golygu bod hynny'n hynod bwysig cynnwys elfennau o'r asesu e.e. AaGD i mewn i fy addysgu i sicrhau fy mod yn cyrraedd y safonau. (Moodle YDDS, D.D) Byddaf yn defnyddio strategaethau AaGD yn yr ystafell ddosbarth yn y dyfodol a byddaf yn ystyried pa strategaethau i'w defnyddio wrth gynllunio gwersi. Mae AaGD yn caniatáu i'r athro dderbyn adborth yn syth ac yn bwysicach mae'n helpu'r myfyrwyr i fod yn gyfrifol am eu proses ddysgu eu hunain. (Taras, 2002) 

